Tarihin Sarkin Morocco Moulay Rashid Isma’il — Leadership Hausa Newspapers
An haifi Moulay Ismail Rashid a wajajen shekarar 1646 a birnin Fez na kasar Morocco. Ya gaji mulkin Morocco ne tun yana da shekaru 26 a duniya bayan da dan uwansa mai mulki ya fado daga kan doki ya mutu.
A wancan lokacin Moulay Ismail ya samu daular Moroco rarrauna saboda yawaitar fadace-fadace tsakanin kabilu gami da rikicin sarauta da yayi tsamari a daular. Baya da haka ma, birnin Marrakesh yayi bore ga shugabancinsa, inda mutanen garin suka shiga biyayya ga dan amminsa mai suna Ahmad ibn Muhriz.
Don haka da fara mulkinsa, sai ya jagoranci runduna zuwa Marrakesh dake kudancin birninsa, ya fadawa garin da yaki har kuma yaci nasarar kwace ikonsa, amma sai shugaban boren Ahmad bn Muhriz ya tsere ba tare da an kame shi ba.
Sarki Moulay Ismail na daya daga cikin sarakuna masu karfin iko wadanda duniya ba za ta taba mancewa da sunansu ba.
Da fari dai, ya dauke cibiyar daularsa daga birnin Fez zuwa Meknes, sannan ya umarci a kawata ganuwar birnin da kawunan sojojin abokan hamayya guda dubu goma.
A nce akalla a kusan shekaru hamsin dayayi yana mulki, ya kashe mutane sama da dubu talatin wadanda yawancinsu barorinsa ne, bata masa rai sukayi kurum, ko kuma a ce lalacinsu ne ya isheshi sai yasa a kashe su.
Wasu kuma ya sanya a kashe sune saboda ayyukansu bai gamsar dashi ba. Domin ance shi makarancin littafin alkurani mai girma ne, kuma indai yana bisa doki, yana umartar barori su bishi dauke da alkurani a bude yana mai karantawa, amma fa da zarar sun aikata abinda ya sosa masa rai sai ya sare kawunansu.
Haka kuma yayi gagarumin fada da daular Ottoman wadda cibiyarta ke kasar Turkiyya, anan ne har ya samu nasarar ‘yantar da kasar Morocco daga karkashin wannn daula.
A shekarar 1981 Sarki Moulay Ismail ya gwabza yaki da turawan Kasar Spain tare da karbe ikon birnin ‘La Mamora’ mai dauke da tashar teku, inda ya sauyawa birnin suna izuwa al Mahdiya.
A lokacin wannan yaki, wakilin sarkin mai suna Kaid Omar ya fadawa Sifaniyawan cewa idan suka mika wuya ba zasu bautar dasu ba, wanda hakan ya karfafa musu guiwar dakatar da gwabza yaki bisa tsammanin samun adalci, amma bayan anci nasara, sai Sarkin yaga cewa sam ba zai iya barin sifaniyawa sama da dubu biyu masu dauke da kyawawan mataye da kayayyaki masu daraja ba sasakai, sai kawai ya bada umarnin a taso keyarsu zuwa birnin Meknes a matsayin ganimar yaki.
A shekarar 1684 Moulay Ismail ya kwace ikon birnin Tangier wanda a lokacin turawan Portugal ke iko dashi, haka kuma a shekarar 1689 ya sake karbe ikon wani babban birni mai suna Larache daga hannun turawan sifaniya.
Bunkasar wannan sarki takai yadda sai daya tara rundunar mayaka bakaken fata mai dauke da akalla soji dubu goma sha biyar, dasu ya hada da nashi wajen yaki ta yadda sai daya karbe ikon daukacin kasar Morocco daga hannun turawa idan aka dauke yankunan Ceuta da Melilla.
An kuma ruwaito cewa Sarki Moulay Ismail na Morocco ya taba aikewa da jakada mai suna Muhammad Temimin domin nema masa auren gimbiyar Faransa mai suna Marie Anne de Bourbon amma sai taki amincewa, sai dai duk da haka alaka mai kyau taci gaba da dorewa a tsakaninsu.
A iya tsawon rayuwar Sarki Moulay Ismaïl, ance ya haifi ‘ya’yaye guda 867, maza guda 525 da mataye 342. Ance baya da mataye guda hudu da yake dasu, akalla yana da kuyangi guda 2,000, kuma an ƙlisssafta cewar a kalla a tsawon shekaru tamanin da yayi a raye, a shekarunsa sama da hamsin bisa karagar mulki akullum yana jima’i sau biyu, ko kuma da mataye guda biyu.
Bayan rasuwar Moulay Ismaïl a shekarar 1727, rikici ya kara barkewa tsakanin ‘ya’yansa bisa wanda zai gajeshi a mulki, daga karshe wani dansa Muhammad yayi galaba, tare da dorawa akan gine-ginen da mahaifinsa ya soma. Sai dai girgizar kasar data auku a birnin Meknes cikin shekarar 1755 ce ta lahanta kusan daukacin wadannan gine-gine, daga karshe tilas Sarki Muhammad ya dauke cibiyar birnin daga nan inda ya maida ita zuwa birnin Marrakesh.
‘Wani Al’amari’ Na Rabi’atu Adamu Shitu